Μελέτη του επιθηλίου χοληδόχου κύστης σε χολολιθίαση
Authors: Γερογιώργης Εμμανουήλ 
Published: August 2021

Η χολολιθίαση αποτελεί μία από τις συχνότερες παθήσεις στην Ελλάδα. Η ύπαρξη χολόλιθων μπορεί να προκαλέσει επιθηλιακές αλλοιώσεις στη χοληδόχο κύστη, όπως υπερπλασία, μεταπλασία και δυσπλασία, οι οποίες πιθανόν να εξελιχθούν σε μιτωτική εξεργασία του επιθηλίου. Στην παρούσα μελέτη συμπεριλήφθησαν 152 ασθενείς που υποβλήθηκαν σε χολοκυστεκτομή για διάφορες παθήσεις της χοληδόχου κύστης, από τους οποίους 133 έπασχαν από χολολιθίαση, 2 από πολύποδες της χοληδόχου κύστης και 8 από χολική λάσπη. Προεγχειρητικά στην καταγραφή των ασθενών συμπεριλήφθη το φύλο, η ηλικία, ο χρόνος ύπαρξης της νόσου, συνήθειες όπως κάπνισμα και χρήση οινοπνεύματος και διατροφή. Μετεγχειρητικά κατεγράφησαν η πάθηση της χοληδόχου κύστης, ο αριθμός, το μέγεθος και η σύσταση των χολόλιθων που ευρέθησαν, ελήφθη υγρό από τη χοληδόχο κύστη για τον προσδιορισμό της χοληστερίνης, της ολικής και άμεσης χολερυθρίνης και των τριγλυκεριδίων και τέλος η χοληδόχος κύστη εξετάστηκε ιστολογικά ως προς την πιθανή ύπαρξη μεταπλασίας, υπερπλασία, δυσπλασίας, χοληστερίνωσης και αδενομύωσης. Κατόπιν έγινε σύγκριση των ιστολογικών ευρημάτων με τα υπόλοιπα δεδομένα της μελέτης. Η ηλικία των ασθενών επηρεάζει την εμφάνιση μεταπλασίας (p=0,028) του επιθηλίου της χοληδόχου κύστης, παρουσιάζοντας το μεγαλύτερο ποσοστό στις ηλικίες μεγαλύτερες των 50 ετών. Ασθενείς που δήλωσαν λήψη τροφών άφθονες σε λίπος παρουσιάζουν υψηλά ποσοστά χοληστερίνωσης (p=0,001) του επιθηλίου της χοληδόχου κύστης. Η κατανάλωση αλκοόλ συμβάλει στην υπερπλαστική αλλοίωση του επιθηλίου της χοληδόχου κύστης (p=0,08), όπως επίσης και η ύπαρξη της νόσου άνω των 6 μηνών από τα πρώτα συμπτώματα (p=0,29). Επίσης διαπιστώθηκε άμεση σχέση μεταξύ του χρόνου ύπαρξης των συμπτωμάτων και της μεταπλασίας (p=0,033), παρουσιάζοντας τριπλάσιο ποσοστό όταν η αρχή της νόσου ξεπερνά το εξάμηνο από τη μέρα του χειρουργείου. Όλες οι παθήσεις της χοληδόχου κύστης (λιθίαση, εμπύημα, ύδρωπας και χολική λάσπη) αποτελούν επιβαρυντικούς παράγοντες ως προς την εμφάνιση υπερπλασίας, με πιο σημαντική τη χολική λάσπη (p=0,008). Και η εμφάνιση αδενομύωσης φαίνεται πως επιβαρύνεται από τη χολική λάσπη (p=0,005). Ο αριθμός των χολόλιθων που ευρέθησαν σχετίζεται με τη μεταπλασία και τη χοληστερίνωση. Αύξηση του αριθμού των χολόλιθων σημαίνει αύξηση της πιθανότητας μεταπλαστικών αλλοιώσεων (p=0,014), ενώ χοληστερίνωση (p=0,015) εμφανίζεται και σε μικρό αριθμό χολόλιθων. Το μέγεθος των χολόλιθων είναι σημαντικό ως προς την εμφάνιση χοληστερίνωσης (p=0,0006), παρουσιάζοντας αύξηση του ποσοστού παράλληλα με την αύξηση του μεγέθους αυτών. Η συγκέντρωση της χοληστερίνης στο υγρό της χοληδόχου κύστης σχετίζεται με τη μεταπλασία (p=0,067), τη χοληστερίνωση (ρ=0,00009)και την υπερπλασία (p=0,002). Αύξηση της συγκέντρωσης σημαίνει αύξηση της πιθανότητας εμφάνισης μιας από τις παραπάνω αλλοιώσεις του επιθηλίου της χοληδόχου κύστης. Η χοληστερίνωση (p=0,06) και η υπερπλασία (p=0,005) εμφανίζονται συχνότερα όταν η συγκέντρωση της ολικής χολερυθρίνης στο υγρό της χοληδόχου κύστης αυξηθεί. Επίσης και η αύξηση της συγκέντρωσης των τριγλυκεριδίων συμβάλει στην εμφάνιση της χοληστερίνωσης (p=0,01).